
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti,  2 iulie  2007               

Pl-x  470 /2007                      


A V I Z

asupra propunerii legislative pentru modificarea şi completarea Legii nr.95/2006 privind reforma în domeniul sănătăţii
                  În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea şi completarea Legii nr.95/2006 privind reforma în domeniul sănătăţii, trimisă cu adresa nr. Pl-x  470 din 11 iunie  2007  şi înregistrată cu nr.31/731 din 12 iunie 2007.
 În conformitate cu dispoziţiile art.75 alin.(1) din Constituţia României, republicată şi ale art. 92 alin. (9) pct.2 din Regulamentul Camerei Deputaţilor, republicat, Camera Deputaţilor este Cameră decizională.
                Senatul, în calitate de primă Cameră sesizată, a respins propunerea legislativă, în şedinţa din 6 iunie 2007.

Potrivit prevederilor art.61 din Regulamentul Camerei Deputaţilor, republicat, Comisia a dezbătut propunerea legislativă menţionată mai sus, în şedinţa din 27 iunie 2007.

 Membrii comisiei au examinat propunerea legislativă supusă avizării, expunerea de motive, avizul favorabil, cu unele observaţii şi propuneri, al Consiliului Legislativ, nr.349 din 19.03.2007 şi punctul de vedere al Guvernului trimis cu adresa nr.811 din 04.04.2007, prin care nu susţine această iniţiativă legislativă.
Propunerea legislativă are ca obiect de reglementare modificarea şi completarea Legii nr.95/2006, în sensul includerii în bugetul de stat a sumelor totale dar şi a celor defalcate alocate programelor de sănătate. Se propune, de asemenea, ca programele naţionale de sănătate şi subprogramele  să fie aprobate prin hotărâre a Guvernului şi nu prin ordin al ministrului, ca în prezent. Iniţiativa legislativă mai prevede gratuitate pentru testele imunologice şi pentru ecografii la gravide, precum şi eliminarea posibilităţii de prelungire a termenului de finalizare a contractului cadru.

                În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a acestei propuneri legislative, pentru următoarele considerente:  
· modificările aduse Legii nr.95/2006 prin O.U.G. nr.20/2007, reglementează modalitatea de aprobare a programelor naţionale de sănătate prin hotărâre a Guvernului, cât şi sursa de finanţare, astfel că modificarea propusă în acest sens, rămâne fără obiect;

· referitor la propunerile formulate la art.481, acestea nu îşi găsesc reglementarea prin lege, întrucât structura programelor naţionale de sănătate se aprobă prin hotărâre a Guvernului;

· eliminarea termenului de finalizare a contractului cadru, poate determina un vid legislativ în sistemul de asigurări de sănătate;

· modalitate şi periodicitatea controalelor profilactice periodice poate fi reglementată prin acte subsecvente legii.          
                 În raport de obiectul şi conţinutul reglementării,  propunerea legislativă  face parte din categoria legilor organice. 
                                        PREŞEDINTE,                               SECRETAR,

                                        Sergiu ANDON                               George BĂEŞU
     Consilier,  C. Păduroiu

